വനത്തിനു പകരം ടൂറിസം കര്ണാടകത്തില് രാജിക്കൊരുങ്ങി മന്ത്രി ബംഗളുരു: ഇഷ്ടപ്പെട്ട വകുപ്പ് കിട്ടാത്തതിലുള്ള അതൃപ്തി പ്രകടിപ്പിച്ച് കര്ണാടകയില് മന്ത്രി രാജിക്കൊരുങ്ങുന്നു. പുതുതായി അധികാരത്തിലെത്തിയ ബസവരാജ് ബൊമ്മെ മന്ത്രിസഭയില് ടൂറിസം വകുപ്പ് ലഭിച്ച ആനന്ദ് സിംഗിനു വനം, ഊര്ജവകുപ്പിലാണു നോട്ടം. രാജിവച്ചൊഴിഞ്ഞ യെദിയൂരപ്പ മന്ത്രിസഭയിലെ അതേ വകുപ്പ്. പ്രതിഷേധത്തിന്റെ ആദ്യപടിയെന്ന നിലയില് എംഎല്എ ഓഫീസ് മന്ത്രി അടച്ചുപൂട്ടി. മണ്ഡലമായ ഹോസ്പേട്ടിലെ ക്ഷേത്രത്തിലെത്തിയ മന്ത്രി ഭാവിപരിപാടികളെക്കുറിച്ച് വിശദീകരിക്കാന് തയാറായില്ല. എട്ടാം തീയതി മുഖ്യമന്ത്രിയെ കണ്ട് എല്ലാക്കാര്യങ്ങളും പറഞ്ഞിരുന്നുവെന്നും അതില് ഉറച്ചുനില്ക്കുകയാണെന്നുമായിരുന്നു പ്രതികരണം. മുന്മുഖ്യമന്ത്രി യെദിയൂരപ്പയെ പുകഴ്ത്താനും അദ്ദേഹം മടികാണിച്ചില്ല.